Uzbekistan / Yleinen tilanne

Uzbekistan / General situation

**Kysymykset**

1) Mikä on Uzbekistanin yleinen poliittinen ja yhteiskunnallinen tilanne sekä turvallisuustilanne?  
2) Minkälaisia sosiaalisia, poliittisia ja/tai aseellisia konflikteja Uzbekistanissa on ollut? Miten nämä konfliktit vaikuttavat nykypäivään?  
3) Mikä on maan ihmisoikeustilanne?  
4) Minkälainen oikeusjärjestelmä Uzbekistanissa on? Onko maassa mahdollista turvautua viranomaisiin ja koskeeko se kaikkia väestöryhmiä?  
5) Mikä on Uzbekistanin taloudellinen ja humanitaarinen tilanne?  
6) Voivatko kaikki Uzbekistanin kansalaiset muuttaa vapaasti maan sisällä?

***Questions***

1) What is the general political, social, and security situation in Uzbekistan?  
2) What kind of social, political, and armed conflicts have occurred in Uzbekistan, and what effects do these conflicts have today?  
3) What is the human rights situation in Uzbekistan?  
4) How is the legal system In Uzbekistan, and are all groups of people able to get state protection by the authorities?   
5) What is the economic and humanitarian situation in Uzbekistan?  
6) Can all Uzbek citizens freely move within the country?

## Mikä on Uzbekistanin yleinen poliittinen ja yhteiskunnallinen tilanne sekä turvallisuustilanne?

Uzbekistan oli pitkään maailman totalitaarisimpia maita, kunnes neuvostoajoista maata yksinvaltaisesti johtaneen presidentin kuolema syyskuussa 2016 nostatti toiveita ”Tashkentin keväästä”. Toiveiden suuntaisesti on tehty tai lupailtu uudistuksia, mutta maa on silti hyvin ankarasti hallittu, epädemokraattinen ja epävapaa.[[1]](#footnote-1) Tilastojen mukaan Uzbekistanissa tapahtuu väkilukuun suhteutettuna vähemmän henkirikoksia, mutta kolme kertaa enemmän kuolemaan johtavia liikennetapaturmia kuin Suomessa. Liikenneturvallisuus on kuitenkin parempi kuin missään Uzbekistanin naapurimaassa.[[2]](#footnote-2) Suomen ulkoministeriö kehoittaa erityiseen varovaisuuteen Fergananlaaksossa ja muilla rajaseuduilla mahdollisten levottomuuksien ja miinojen vuoksi. ”Turvallisuustilanne Uzbekistanissa on suhteellisen vakaa… Uzbekistanissa on ollut poliiseina esiintyviä rikollisia. … Liikenne on vaarallista niin autoilijan kuin jalankulkijan näkökulmasta. … Kotimaan lentoliikenteessä käytettävä kalusto saattaa vielä olla osittain neuvostoaikaista eikä sen kunto välttämättä täytä kansainvälisiä standardeja. … Uzbekistanin alueella on usein pieniä maanjäristyksiä. … Uzbekistanin terveydenhoito ei ole länsimaista tasoa. … Ilmanlaatu Karakalpakstanin ja Xorazmin alueella on erityisen huono Araljärvestä ilmaan nousevan suolan, pölyn ja myrkkyjen takia.”[[3]](#footnote-3)

## Minkälaisia sosiaalisia, poliittisia ja/tai aseellisia konflikteja Uzbekistanissa on ollut? Miten nämä konfliktit vaikuttavat nykypäivään?

Uzbekistanin itsenäistyessä hajoavasta Neuvostoliitosta syksyllä 1991 väestö oli jakautunut venäläiseen tai venäläismieliseen eliittiin sekä siirtomaaoloista heräävään islaminuskoiseen valtaväestöön, mutta pelättyjä laajoja konflikteja ei seurannut. Paikallisilla pogromeilla, äkillisillä joukkovihanpurkauksilla, on kuitenkin vuosisataiset perinteensä ja niiden kohteiksi ovat joutuneet 1800- ja 1900-luvuilla useat kansalliset vähemmistöt, kuten vuosina 1989–1990 meshettiturkkilaiset ja kirgiisit. Pogromeja provosoitiin ja mahdollisesti terrori-iskujakin lavastettiin maassa orastaneen kansallismielisenkin opposition ja demokratialiikkeen, myöhemmin islamististen liikkeiden tukahduttamiseksi.[[4]](#footnote-4)

Vakavin 2000-luvun konflikti oli Andidzhanin kaupungin verilöyly, jossa hallitus tukahdutti paikallisen islamistisen Akramia-ryhmän toiminnan 13.5.2005, syyttäen sitä yhteyksistä palestiinalaisperäiseen Hizb ul-Tahrir -järjestöön.[[5]](#footnote-5) Hallitus on syyttänyt väkivallatontakin oppositiota herkästi terrorismista, mutta varsinaiset terrori-iskut ovat jääneet harvinaisiksi ja niitä on usein epäilty lavastetuiksi. Afganistanissa muodostettu Uzbekistanin islamilainen liike (engl. IMU) on koostunut eri maista tulleista, yleensä turkkilaisia kieliä puhuvista jihadisteista, mutta sillä ei ole ollut merkittävää toimintaa Uzbekistanissa vuoden 2009 jälkeen. Se on tehnyt yksittäisiä terrori-iskuja, ampunut viimeksi elokuussa 2021 raketteja Termezin rajakaupunkiin ja esittänyt Afganistanissa julkaistuja uhkauksia ”Islamilaisen valtion Horasanin maakunnan” nimissä.[[6]](#footnote-6)

Naapurimaista erityisesti Kirgisistanin kanssa on ollut satunnaisia rajakahakoita, koska neuvostoaikaiset rajat kiemurtelevat varsinkin tiheään asutussa Fergananlaaksossa.[[7]](#footnote-7) Myös Afganistanin naapuruus ja kansainvälinen huumekauppa salakuljetusreitteineen ovat aiheuttaneet ajoittain jännitystä rajaseudulla.

## Mikä on maan ihmisoikeustilanne?

Uzbekistanin ihmisoikeustilanne on ollut aina erittäin huono joka suhteessa. Sananvapaus on laajentunut viime vuosina, mutta kärsinyt myös takaiskuja ja pysyy yhä hyvin rajoitettuna. Poliittisia toisinajattelijoita on yhä ”hoidettu” mielisairaaloissa.[[8]](#footnote-8) Oppositiotoimintaa ei sallita, eikä myöskään laitonta uskonnollista järjestäytymistä. Uskonnollisten yhdyskuntien rekisteröinti on vaikeaa, koska varsinkin islamismin levittämistä estetään.[[9]](#footnote-9) Kidutus on yleistä ja myös pidätettyjen murhia tai katoamisia on raportoitu.[[10]](#footnote-10)

## Minkälainen oikeusjärjestelmä Uzbekistanissa on? Onko maassa mahdollista turvautua viranomaisiin ja koskeeko se kaikkia väestöryhmiä?

Tuomioistuimet eivät Uzbekistanissa ole poliittisesti riippumattomia.[[11]](#footnote-11) Asiat hoidetaan rahalla ja suhteilla.[[12]](#footnote-12) Uzbekistan koetaan hieman Venäjää korruptoituneemmaksi maaksi, vaikka sen sijoitus (180 maasta 140.) onkin tasaisesti kohentunut vuosien mittaan.[[13]](#footnote-13) Oikeusturva on äärimmäisen heikko, syytteitä tekaistaan ja todisteita lavastetaan rutiininomaisesti.[[14]](#footnote-14) Viime vuosina syytteitä on kuitenkin myös kumottu aiempaa useammin.[[15]](#footnote-15)

Mikään väestöryhmä ei ole lain edessä muita turvatummassa asemassa, mutta naisia ja seksuaali- ym. vähemmistöjä syrjitään myös kulttuurillisin perustein.[[16]](#footnote-16) Ulkomailla oleskelevien hallinnon vastustajien sukulaisia on vainottu.[[17]](#footnote-17)

## Mikä on Uzbekistanin taloudellinen ja humanitaarinen tilanne?

Kansantuote on ollut laskussa vuodesta 2016.[[18]](#footnote-18) Korona lisäsi ongelmia ja Ukrainan sodan vuoksi pelätään, että Venäjällä työskentelevät 2,5 miljoonaa uzbekkia joutuvat työttömiksi ja palaamaan Uzbekistaniin. Heidän rahalähetyksensä ovat kattaneet yli kymmenesosan Uzbekistanin kansantuotteesta.[[19]](#footnote-19) Työttömyys kasvoi jyrkästi kesällä 2020, mutta palautui vuoden päästä alle 10 %:iin,[[20]](#footnote-20) joten toistaiseksi humanitaariset ongelmat ovat jääneet uhkiksi.

## Voivatko kaikki Uzbekistanin kansalaiset muuttaa vapaasti maan sisällä?

Neuvostoaikojen lainsäädäntö kotimaanpasseineen ja byrokraattisine lupamenettelyineen oli voimassa pitkään, eikä maan sisällä liikkuminen saati kotipaikkakunnan vaihtaminen ole vieläkään täysin vapaata. Vaikka ”propiskat” on lakkautettu,[[21]](#footnote-21) turvattu pysyvä asettuminen uuteen kotipaikkaan edellyttää yleisesti lahjuksia.[[22]](#footnote-22)

## Lähteet

CABAR (Central Asian Bureau for Analytical Reporting) 4.6.2021. *Month in Review – Central Asia in May 2021.* <https://cabar.asia/en/month-in-review-central-asia-in-may-2021> (Käyty 9.6.2022)

Counter Extremism Project 9.5.2022. *Islamic Movement of Uzbekistan.* <https://www.counterextremism.com/threat/islamic-movement-uzbekistan/report> (Käyty 9.6.2022)

Eurasianet 19.3.2020. Uzbekistan: *Planned propiska changes slammed by public.* <https://eurasianet.org/uzbekistan-planned-propiska-changes-slammed-by-public> (Käyty 9.6.2022)

FH (Freedom House) 28.2.2022. *Freedom in the World 2022 – Uzbekistan.* <https://freedomhouse.org/country/uzbekistan/freedom-world/2022> (Käyty 28.5.2022)

Hakala, Pekka / HS (Helsingin Sanomat) 17.4.2022. *Keski-Aasian tasavallat haluavat nyt loitommalle Venäjästä – Jos Putinin sotimisen tarkoitus on etupiirien turvaaminen, on käymässä päinvastoin.* <https://www.hs.fi/ulkomaat/art-2000008757112.html> (Käyty 10.6.2022)

Hartman, Jeffry W. 2016. *The May 2005 Andijan Uprising – What We Know.* Central Asia–Caucasus Institute. <https://isdp.eu/content/uploads/2016/06/2016-Hartman-the-May-2005-Andijan-Uprising-What-We-Know.pdf> (Käyty 6.6.2022)

HRW (Human Rights Watch) 16.12.2021. *World Report 2022 – Uzbekistan, Events of 2021.* <https://edit.hrw.org/world-report/2022/country-chapters/uzbekistan> (Käyty 28.5.2022)

Macrotrends.net (päiväämätön). *Uzbekistan GNP 1992–2022.* <https://www.macrotrends.net/countries/UZB/uzbekistan/gnp-gross-national-product> (Käyty 6.6.2022)

Ro’I, Yaacov 1991: *Central Asian Riots and Disturbances.* Central Asian Survey 10,3 s. 21-54.

Trading Economics (päiväämätön). *Uzbekistan Unemployment Rate.* <https://tradingeconomics.com/uzbekistan/unemployment-rate> (Käyty 10.6.2022)

Transparency International 25.1.2022. *Corruption Perceptions Index 2021.* <https://www.transparency.org/en/cpi/2021/index/uzb> (Käyty 9.6.2022)

Tulyakov, Eldor 28.7.2021. *Human Rights in Uzbekistan – Achievements and Tasks for the Future.* <https://diplomatist.com/2021/07/28/human-rights-in-uzbekistan-achievements-and-tasks-for-the-future/> (Käyty 9.6.2022)

UM (Ulkoministeriö) 29,4,2022. *Uzbekistan – Matkustustiedote.* <https://finlandabroad.fi/web/uzb/matkustustiedotteet> (Käyty 6.6.2022)

USDoS (Yhdysvaltain ulkoministeriö) 12.4.2022. *2021 Country Reports on Human Rights Practices – Uzbekistan.* <https://www.state.gov/wp-content/uploads/2022/02/313615_UZBEKISTAN-2021-HUMAN-RIGHTS-REPORT.pdf> (Käyty 28.5.2022)

Valle, Riccardo 5.5.2022. *Islamic State Khurasan Province threatens Uzbekistan, Central Asia, and neighbouring countries.* Geopolitical Report 19,4. <https://www.specialeurasia.com/2022/05/05/islamic-state-uzbekistan/> (Käyty 9.8.2022)

Wikipedia 4.6.2022. *List of countries by intentional homicide rate.* <https://en.wikipedia.org/wiki/List_of_countries_by_intentional_homicide_rate> (Käyty 6.6.2022)

27.5.2022. *List of countries by traffic-related death rate,* <https://en.wikipedia.org/wiki/List_of_countries_by_traffic-related_death_rate> (Käyty 6.6.2022)

ZAA (Zentralasien-Analysen) 4.12.1920. *Nr. 144.* <https://laender-analysen.de/zentralasien-analysen/144/ZentralasienAnalysen144.pdf> (Käyty 9.6.2022)

**Tietoja vastauksesta**

Kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This document was written by the Finnish Immigration Service´s COI Service according to the common EU-guidelines for processing factual COI (2008). It was therefore composed on the basis of carefully selected sources of information. All sources used are referenced. All information presented, except for undisputed/obvious facts has been cross-checked, unless stated otherwise. The information provided has been researched, evaluated and processed with utmost care within a limited time frame. However, this document does not pretend to be exhaustive. Neither is this document conclusive as to the merit of any particular claim to a residence permit, refugee status, or asylum. If a certain event, person or organization is not mentioned in the document, this does not mean that the event has not taken place or that the person or organization does not exist. The information in the document does not necessarily reflect the opinion of the authority and makes no political or judicial statement whatsoever.

1. FH 28.2.2022. Freedom in the World -luokituksessa on itsenäisistä valtioista 19. kehnoimmalla sijalla, niukasti Afganistania vapaampi. [↑](#footnote-ref-1)
2. Wikipedia 4.6.2022 lähteenään Uzbekistanin osalta United Nations Surveys on Crime Trends and the Operations of Criminal Justice Systems (UN-CTS) vuodelta 2017; Wikipedia 27.5.2022 Uzbekistanin osalta vuodelta 2016. Vertailumaiden osalta alkuperäislähteitä voi olla useita. [↑](#footnote-ref-2)
3. UM 29.4.2022. [↑](#footnote-ref-3)
4. Ro’i 1991. [↑](#footnote-ref-4)
5. Hartman 2016 s. [↑](#footnote-ref-5)
6. Counter Extremism Project 9.5.2022; Valle 5.5.2022. [↑](#footnote-ref-6)
7. CABAR 4.6.2021; ZAA 4.12.2020. [↑](#footnote-ref-7)
8. Tulyakov 28.7.2021; FH 28.2.2022 luku D 1; HRW 16.12.2021. [↑](#footnote-ref-8)
9. FH 28.2.2022 luku D 2; USDoS 12.4.2022 s. 20-21. [↑](#footnote-ref-9)
10. USDoS 12.4.2022 s. 2-4. [↑](#footnote-ref-10)
11. FH 28.2.2022 alkuluku; USDoS 12.4.2022 s. 9, s. 6-10 kuvaavat yleisemminkin oikeusprosessin eri vaiheita pidätyksistä tuomioihin ja valituksiin. [↑](#footnote-ref-11)
12. USDoS 12.4.2022 s. 12. [↑](#footnote-ref-12)
13. Transparency International 25.1.2022; FH 28.2.2022 luku C 2. [↑](#footnote-ref-13)
14. FH 28.2.2022 luku F 2. [↑](#footnote-ref-14)
15. Tulyakov 28.7.2021. [↑](#footnote-ref-15)
16. FH 28.2.2022 luku F 4; USDoS 12.4.2022 s. 28-31 ja 24-37. [↑](#footnote-ref-16)
17. FH 28.2.2022 luku B 2. [↑](#footnote-ref-17)
18. Macrotrends.net (päiväämätön). [↑](#footnote-ref-18)
19. Hakala / HS 17.4.2022; ZAA 4.12.2020. [↑](#footnote-ref-19)
20. Trading Economics (päiväämätön). [↑](#footnote-ref-20)
21. USDoS 12.4.2022 s. 21; Tulyakov 28.7.2021. [↑](#footnote-ref-21)
22. FH 28.2.2022 luku G 1; Eurasianet 19.3.2020. [↑](#footnote-ref-22)